Mielekkään harrastustoiminnan jatkuvuuden turvaaminen poikkeusoloissa ja niiden yli voi olla etenkin maahan tuleville lapsille ja nuorille erityisen tärkeää. Taiteen perusopetusoppilaitoksilla on tärkeä rooli tämän jatkuvuuden mahdollistajina. Taiteen perusopetus mahdollistaa mm. tunteiden työstämisen konfliktitilanteissa.
Koulutuksen järjestäjien on kohdeltava henkilöitä oppilaaksi ottamisessa yhdenvertaisesti. Taiteen perusopetuksesta annetun lain 6 § määrittelee periaatteet oppilaaksi ottamiseen. Oppilaaksi ottamisesta päättää koulutuksen järjestäjä, ja hakijoihin on sovellettava yhdenvertaisia valintaperusteita.
Oppilaitoksen resurssit ja oppilasmäärä huomioiden voi oppilaaksi ottamisessa olla oppilaitoskohtaisia eroja. Mahdollisia vaihtoehtoja ovat esimerkiksi oppilaaksi ottaminen ilmoittautumisjärjestyksessä, oppilaspaikkojen arpominen tai pääsykokeet. Oppilaiden valintakokeiden ollessa kyseessä tulee valintakriteerien olla tarkkaan harkittuja ja julkisia.